ส่วนที่ 1

ข้อมูลสรุป (Executive Summary)

ธนาคารกรุงเทพ จำกัด (มหาชน)
ดำเนินธุรกิจธนาคารพาณิชย์ที่ให้บริการทางการเงินหลากหลายครบวงจร ธุรกิจหลัก ได้แก่
การให้สินเชื่อเพื่อการพาณิชย์ สินเชื่อเพื่อการอุปโภคและบริโภค สินเชื่อประเภทต่าง ๆ
บริการเงินฝาก บริการเพื่อธุรกิจส่งออกและนำเข้า บริการแลกเปลี่ยนเงินตราต่างประเทศ
บริการบัตรเครดิต บริการบัตรเดบิต บริการอิเล็กทรอนิกส์ผ่านช่องทางบริการต่าง ๆ ทั้งเอทีเอ็ม
อินเตอร์เน็ต และโทรศัพท์ และบริการทางการเงินอื่นๆ ที่เกี่ยวข้อง เช่น
การเป็นที่ปรึกษาทางการเงิน การประกอบธุรกิจด้านหลักทรัพย์ เป็นต้น

ในปี 2548 การแข่งขันในธุรกิจธนาคารทวีความรุนแรงอย่างต่อเนื่อง
ส่วนหนึ่งเป็นผลมาจากธนาคารแห่งประเทศไทยได้อนุมัติการจัดตั้งธนาคารพาณิชย์ใหม่จำนวน 5
ธนาคาร ตามแผนพัฒนาระบบสถาบันการเงิน แม้ว่าจะได้รับผลกระทบจากสภาวการณ์การแข่งขัน
ธนาคารได้มุ่งเน้นการขยายธุรกิจทั้งจากฐานลูกค้าเดิมและจากลูกค้ากลุ่มใหม่ๆ
โดยเพิ่มประสิทธิภาพและคุณภาพด้านการให้บริการและการเสนอผลิตภัณฑ์และบริการทางการเงินเพื่อตอบสนองความต้องการของลูกค้าอีกหลายรูปแบบ
ที่สำคัญได้แก่ การให้บริการประกันชีวิตผ่านธนาคาร (Bancassurance)
การนำเทคโนโลยีชิพอิเล็กทรอนิกส์ภายใต้มาตรฐาน EMV (Europay, MasterCard และ Visa)
มาใช้ในบัตรเครดิต เพื่อเพิ่มประสิทธิภาพในการรักษาความปลอดภัยของข้อมูลให้ผู้ถือบัตร
การเพิ่มบริการโอนเงินไปต่างประเทศผ่านธนาคารทางอินเตอร์เน็ต บัวหลวงไอแบงก์กิ้ง เป็นต้น
อีกทั้งการมุ่งขยายเครือข่ายสาขาและช่องทางบริการอย่างต่อเนื่อง
ปัจจัยเหล่านี้เป็นส่วนผลักดันให้ธนาคารประสบความสำเร็จในการขยายธุรกิจในกลุ่มลูกค้าทุกระดับ
ในกลุ่มลูกค้าธุรกิจรายใหญ่ นอกจากการอำนวยสินเชื่อแก่ลูกค้าธุรกิจแล้ว
ธนาคารได้ให้บริการด้านทุนธนกิจ
โดยได้จัดจำหน่ายหุ้นกู้เพื่อระดมทุนแก่ลูกค้าองค์กรชั้นนำของประเทศในปริมาณที่เพิ่มขึ้น
ในกลุ่มลูกค้าธุรกิจรายกลางและรายปลีก
มีการขยายตัวของสินเชื่อเพื่อลูกค้าผู้ประกอบการขนาดกลางและขนาดย่อม หรือ
เอสเอ็มอีในอัตราค่อนข้างสูง
ด้านรายได้ค่าธรรมเนียมจากบริการเพื่อธุรกิจส่งออกและนำเข้ารวมทั้งบริการแลกเปลี่ยนเงินตราต่างประเทศเติบโตอย่างต่อเนื่อง
ในกลุ่มลูกค้าบุคคล
มีผลประกอบการขยายตัวในอัตราที่ดีโดยเฉพาะสินเชื่อที่อยู่อาศัยและบริการบัตรเครดิต
สำหรับด้านธุรกิจต่างประเทศ ธนาคารได้เปิดสาขาปักกิ่งเมื่อเดือนธันวาคม 2548
ซึ่งจะมีบทบาทสำคัญในการขยายธุรกิจของธนาคารในประเทศจีน

ด้านการพัฒนาเทคโนโลยี ในปี 2548 ธนาคารเริ่มใช้ระบบงานหลักด้านการธนาคารใหม่ (Core
Banking) โดยเป็นระบบที่เชื่อมโยงข้อมูลของระบบเงินฝาก สินเชื่อ และข้อมูลลูกค้า
ซึ่งจะเอื้ออำนวยเมื่อธนาคารต้องการพัฒนาผลิตภัณฑ์และบริการใหม่ๆ
ให้ตรงตามคามต้องการของลูกค้า นอกจากนี้ยังได้เริ่มใช้ระบบบัญชีใหม่
เพื่อเพิ่มประสิทธิภาพของกระบวนการปฏิบัติงานทางบัญชีของธนาคาร
สำหรับด้านระบบเทคโนโลยีสารสนเทศเพื่อรองรับการขยายธุรกิจก็มีพัฒนาการที่ก้าวหน้า

ด้านการบริหารความเสี่ยง ธนาคารมีการพัฒนาปรับปรุงกระบวนการบริหารความเสี่ยงด้านต่างๆ
อย่างต่อเนื่อง ปัจจุบันธนาคารได้จัดตั้งหน่วยงานบริหารความเสี่ยง
เพื่อทำหน้าที่ดูแลการบริหารและควบคุมความเสี่ยงที่สำคัญ ได้แก่ ความเสี่ยงด้านสินเชื่อ
ความเสี่ยงด้านปฏิบัติการ ความเสี่ยงด้านตลาด และความเสี่ยงด้านสภาพคล่อง
เพื่อควบคุมดูแลปริมาณความเสี่ยงให้อยู่ในระดับสอดคล้องกับนโยบายของธนาคาร
(รายละเอียดดูได้จาก ส่วนที่ 2 หัวข้อที่ 1 ปัจจัยความเสี่ยง)

ฐานะทางการเงินของธนาคารและบริษัทย่อย ณ สิ้นปี 2548 สินทรัพย์รวม มีจำนวน 1,398,841
ล้านบาท หนี้สิน มีจำนวน 1,259,033 ล้านบาท ส่วนของผู้ถือหุ้นสุทธิ มีจำนวน 139,808 ล้านบาท
เพิ่มขึ้นจากสิ้นปี 2547 จำนวน 24,557 ล้านบาท หรือร้อยละ 21.3
ส่วนใหญ่เนื่องจากกำไรของธนาคารและบริษัทย่อยในปี 2548 จำนวน 20,306 ล้านบาท
และส่วนหนึ่งจากสำรองส่วนเกินทุนจากการตีราคาที่ดินและอาคารเพิ่มขึ้นจำนวน 3,942 ล้านบาท

เงินให้สินเชื่อ (รวมดอกเบี้ยค้างรับ) จำนวน 912,556 ล้านบาท ลดลงจากสิ้นปี 2547 จำนวน
23,100 ล้านบาท หรือร้อยละ 2.5
โดยธนาคารมีการตัดหนี้สูญและได้รับชำระหนี้จากลูกค้ารายใหญ่บางราย เงินฝาก มีจำนวน
1,163,501 ล้านบาท ลดลงจากสิ้นปี 2547 จำนวน 31,865 ล้านบาท หรือร้อยละ 2.7
เงินให้สินเชื่อด้อยคุณภาพจำนวน 100,573 ล้านบาท ลดลงจากสิ้นปี 2547 จำนวน 58,103
ล้านบาท หรือร้อยละ 36.6
สัดส่วนของสินเชื่อด้อยคุณภาพต่อสินเชื่อรวมก่อนหักค่าเผื่อหนี้สงสัยจะสูญของธนาคาร ณ สิ้นปี 2548
เท่ากับร้อยละ 10.9 ลดลงจากร้อยละ 16.9 ณ สิ้นปี 2547 โดยในปี 2548
ธนาคารสามารถปรับปรุงโครงสร้างหนี้ได้ทั้งสิ้น 76,862 ล้านบาท

ผลประกอบการของธนาคารและบริษัทย่อยในปี 2548 มีกำไรสุทธิจำนวน 20,306 ล้านบาท
เพิ่มขึ้นจากปี2547 จำนวน 2,686 ล้านบาท หรือร้อยละ 15.2
ผลกำไรที่ดีขึ้นเนื่องจากการปรับตัวของอัตราดอกเบี้ยในตลาดและจากการที่ยอดเงินให้สินเชื่อถัวเฉลี่ยสูงขึ้น
ส่งผลให้รายได้ดอกเบี้ยและเงินปันผลสุทธิเพิ่มขึ้น 7,562 ล้านบาท หรือร้อยละ 22.9
นับแต่วิกฤตการณ์ทางเศรษฐกิจในปี 2540 ในปี 2548 ธนาคารมีกำไรสุทธิสูงสุด
และเป็นปีแรกที่ธนาคารชำระภาษีนิติบุคคล จำนวน 2,208 ล้านบาท กำไรต่อหุ้นในปี 2548 เท่ากับ
10.64 บาท เทียบกับปี 2547 เท่ากับ 9.23 บาท ในเดือนกันยายน 2548
ธนาคารได้ไถ่ถอนหลักทรัพย์ทุนทวี (CAPS) ส่วนที่เหลือจำนวน 17,554 ล้านบาท อย่างไรก็ดี ณ
สิ้นปี 2548 อัตราส่วนเงินกองทุนต่อสินทรัพย์เสี่ยงเมื่อรวมผลกำไรในปี 2548 มีอัตราสูงเป็นร้อยละ
14.0 โดยเป็นอัตราส่วนเงินกองทุนชั้นที่ 1 ร้อยละ 10.6 ในเดือนกันยายน 2548
ธนาคารได้จ่ายเงินปันผลหุ้นสามัญระหว่างกาลในอัตราหุ้นละ 0.75 บาท
และเสนอจ่ายเพิ่มอีกในอัตราหุ้นละ 1.25 บาท ซึ่งอยู่ระหว่างรออนุมัติจากที่ประชุมใหญ่สามัญผู้ถือหุ้น

ณ วันที่ 31 ธันวาคม 2548 ธนาคารมีทุนจดทะเบียนจำนวน 40,000,000,000 บาท ประกอบด้วย
หุ้นสามัญ 39,982,133,450 บาท จำนวน 3,998,213,345 หุ้น มูลค่าหุ้นละ 10 บาท
และหุ้นบุริมสิทธิ 17,866,550 บาท จำนวน 1,786,655 หุ้น มูลค่าหุ้นละ 10 บาท
โดยเป็นทุนที่เรียกชำระแล้ว จำนวน 19,088,428,940 บาท โดยเป็นหุ้นสามัญ จำนวน
1,908,842,894 หุ้น ในส่วนของหุ้นสามัญที่ยังไม่ได้เรียกชำระจำนวน 2,089,502,106 หุ้น
มีการจัดสรรดังนี้ หุ้นสามัญจำนวน 1,339,502,106 หุ้น เพื่อเสนอขายในอนาคต หุ้นสามัญจำนวน
50,000,000 หุ้น
เพื่อรองรับการใช้สิทธิแปลงสภาพของหุ้นกู้ด้อยสิทธิชนิดแปลงสภาพเป็นหุ้นสามัญได้ของหลักทรัพย์ทุนทวี
หุ้นสามัญจำนวน 500,000,000 หุ้น
เพื่อรองรับการแปลงสภาพหุ้นกู้แปลงสภาพได้ที่ธนาคารยังไม่ได้ออก หุ้นสามัญจำนวน 200,000,000
หุ้น เพื่อรองรับการใช้สิทธิของใบสำคัญแสดงสิทธิที่จะซื้อหุ้นสามัญที่ยังไม่ได้ออก

จากการที่ธนาคารมีพัฒนาการในด้านต่าง ๆ ส่งผลให้มีผลสำเร็จที่สำคัญ
ประกอบกับฐานรากที่แข็งแกร่ง อันได้แก่ ฐานลูกค้าที่ใหญ่ที่สุด เครือข่ายบริการที่ลูกค้าเข้าถึงได้ง่าย
รวมทั้งความสัมพันธ์ที่ใกล้ชิดกับลูกค้า
ได้ส่งผลเกื้อหนุนให้ธนาคารยังคงเป็นผู้นำในธุรกิจธนาคารไทยและสามารถสร้างความเติบโตอย่างเข้มแข็งให้แก่ธนาคารต่อไป